P9_TA(2021)0453

Σχέδιο δράσης για τη διανοητική ιδιοκτησία με σκοπό τη στήριξη της ανάκαμψης και της ανθεκτικότητας της ΕΕ

Ψήφισμα του Ευρωπαϊκού Κοινοβουλίου της 11ης Νοεμβρίου 2021 σχετικά με σχέδιο δράσης για τη διανοητική ιδιοκτησία με σκοπό τη στήριξη της ανάκαμψης και της ανθεκτικότητας της ΕΕ (2021/2007(INI))

(2022/C 205/03)

Το Ευρωπαϊκό Κοινοβούλιο,

— έχοντας υπόψη την ανακοίνωση της Επιτροπής, της 25ης Νοεμβρίου 2020, σχετικά με μια φαρμακευτική στρατηγική για την Ευρώπη (COM(2020)0761),

— έχοντας υπόψη την ανακοίνωση της Επιτροπής, της 19ης Φεβρουαρίου 2020, με τίτλο «Ευρωπαϊκή στρατηγική για τα δεδομένα» (COM(2020)0066),

— έχοντας υπόψη την ανακοίνωση της Επιτροπής, της 25ης Νοεμβρίου 2020, με τίτλο «Πλήρης αξιοποίηση του ενωσιακού δυναμικού καινοτομίας — Σχέδιο δράσης για τη διανοητική ιδιοκτησία με σκοπό τη στήριξη της ανάκαμψης και της ανθεκτικότητας της ΕΕ» (COM(2020)0760),

— έχοντας υπόψη τον Χάρτη των Θεμελιωδών Δικαιωμάτων της Ευρωπαϊκής Ένωσης (ο «Χάρτης»), και ιδίως το άρθρο 17 παράγραφος 2,

— έχοντας υπόψη τη συμφωνία για την ίδρυση Ενιαίου Δικαστηρίου Διπλωμάτων Ευρεσιτεχνίας (1),

— έχοντας υπόψη τη συμφωνία του ΠΟΕ του 1995 για τα δικαιώματα πνευματικής ιδιοκτησίας στον τομέα του εμπορίου (Συμφωνία TRIPS),

— έχοντας υπόψη την Πράξη της Γενεύης της Συμφωνίας της Λισαβόνας για τις ονομασίες προέλευσης και τις γεωγραφικές ενδείξεις του Παγκόσμιου Οργανισμού Διανοητικής Ιδιοκτησίας (ΠΟΔΙ), η οποία τέθηκε σε ισχύ την 26η Φεβρουαρίου 2020 (2),

— έχοντας υπόψη τον κανονισμό (ΕΕ) 2021/241 του Ευρωπαϊκού Κοινοβουλίου και του Συμβουλίου, της 12ης Φεβρουαρίου 2021, για τη θέσπιση του μηχανισμού ανάκαμψης και ανθεκτικότητας (3),

— έχοντας υπόψη τον κανονισμό (ΕΕ) 2019/933 του Ευρωπαϊκού Κοινοβουλίου και του Συμβουλίου, της 20ής Μαΐου 2019, για την τροποποίηση του κανονισμού (ΕΚ) αριθ. 469/2009 περί του συμπληρωματικού πιστοποιητικού προστασίας για τα φάρμακα (4),

— έχοντας υπόψη την οδηγία (ΕΕ) 2019/790 του Ευρωπαϊκού Κοινοβουλίου και του Συμβουλίου, της 17ης Απριλίου 2019, για τα δικαιώματα πνευματικής ιδιοκτησίας και τα συγγενικά δικαιώματα στην ψηφιακή ενιαία αγορά και την τροποποίηση των οδηγιών 96/9/ΕΚ και 2001/29/ΕΚ (5),

— έχοντας υπόψη την οδηγία 2004/27/ΕΚ του Ευρωπαϊκού Κοινοβουλίου και του Συμβουλίου, της 31ης Μαρτίου 2004, για την τροποποίηση της οδηγίας 2001/83/ΕΚ περί κοινοτικού κώδικος για τα φάρμακα που προορίζονται για ανθρώπινη χρήση (6),

— έχοντας υπόψη την οδηγία 2004/48/ΕΚ του Ευρωπαϊκού Κοινοβουλίου και του Συμβουλίου, της 29ης Απριλίου 2004, σχετικά με την επιβολή των δικαιωμάτων διανοητικής ιδιοκτησίας (7),

— έχοντας υπόψη την οδηγία 98/71/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 1998, για τη νομική προστασία σχεδίων και υποδειγμάτων (8),

— έχοντας υπόψη τον κανονισμό (ΕΚ) αριθ. 6/2002 του Συμβουλίου, της 12ης Δεκεμβρίου 2001, για τα κοινοτικά σχέδια και υποδείγματα (9),

— έχοντας υπόψη την έκθεση της Επιτροπής για την έρευνα στον φαρμακευτικό κλάδο του 2009,

— έχοντας υπόψη την κοινή έκθεση ανάλυσης σε επίπεδο επιχείρησης του ΕΓΔΕ και του EUIPO σχετικά με τα δικαιώματα διανοητικής ιδιοκτησίας και τις επιδόσεις των επιχειρήσεων στην Ευρωπαϊκή Ένωση, του Φεβρουαρίου του 2021,

— έχοντας υπόψη την αξιολόγηση στην οποία προέβη η Επιτροπή για τη νομοθεσία της ΕΕ σχετικά με την προστασία των σχεδίων και υποδειγμάτων,

— έχοντας υπόψη τα συμπεράσματα του Συμβουλίου σχετικά με τον καθορισμό προτεραιοτήτων της ΕΕ για την καταπολέμηση του σοβαρού και οργανωμένου εγκλήματος για την EMPACT 2022-2025,

— έχοντας υπόψη τη διεξοδική ανάλυση που παρήγγειλε το Ευρωπαϊκό Κοινοβούλιο με τίτλο «Standard Essential Patents and the Internet of Things» (Ουσιώδη για τη λειτουργία πρότυπα διπλώματα ευρεσιτεχνίας και το Διαδίκτυο των Πραγμάτων) τον Ιανουάριο του 2019,

— έχοντας υπόψη το ψήφισμά του, της 9ης Ιουνίου 2015, σχετικά με την επιδίωξη ανανεωμένης συναίνεσης όσον αφορά την επιβολή των δικαιωμάτων διανοητικής ιδιοκτησίας στην εσωτερική αγορά: σχέδιο δράσης της ΕΕ (10),

— έχοντας υπόψη το ψήφισμά του, της 20ής Οκτωβρίου 2020, σχετικά με τα δικαιώματα διανοητικής ιδιοκτησίας για την ανάπτυξη τεχνολογιών τεχνητής νοημοσύνης (11),

— έχοντας υπόψη το ψήφισμά του, της 19ης Μαΐου 2021, με συστάσεις προς την Επιτροπή σχετικά με τις προκλήσεις που αντιμετωπίζουν οι διοργανωτές αθλητικών εκδηλώσεων στο ψηφιακό περιβάλλον (12),

— έχοντας υπόψη το ψήφισμά του, της 6ης Οκτωβρίου 2015, σχετικά με την πιθανή επέκταση της προστασίας της γεωγραφικής ένδειξης της Ευρωπαϊκής Ένωσης σε μη γεωργικά προϊόντα (13),

— έχοντας υπόψη το ψήφισμά του, της 10ης Ιουλίου 2020, σχετικά με τη στρατηγική της ΕΕ για τη δημόσια υγεία μετά την κρίση COVID-19 (14),

— έχοντας υπόψη το άρθρο 54 του Κανονισμού του,

— έχοντας υπόψη τις γνωμοδοτήσεις της Επιτροπής Ανάπτυξης, της Επιτροπής Εσωτερικής Αγοράς και Προστασίας των Καταναλωτών, της Επιτροπής Γεωργίας και Ανάπτυξης της Υπαίθρου και της Επιτροπής Πολιτισμού και Παιδείας,

— έχοντας υπόψη την έκθεση της Επιτροπής Νομικών Θεμάτων (A9-0284/2021),

Α. λαμβάνοντας υπόψη ότι η ισορροπημένη προστασία και επιβολή των δικαιωμάτων διανοητικής ιδιοκτησίας (ΔΔΙ) είναι πολύ σημαντικές για την ευρωπαϊκή οικονομία, καθώς και για την ανάκαμψη και την ανθεκτικότητα της ΕΕ, ιδίως όσον αφορά την πανδημία COVID-19·

Β. λαμβάνοντας υπόψη ότι η πανδημία COVID-19 έχει καταδείξει τη σημασία των πολιτικών προστασίας της διανοητικής ιδιοκτησίας, καθώς ανέδειξε την ανάγκη αποτελεσματικών μέτρων για την αντιμετώπιση της έλλειψης εμβολίων κατά της COVID-19, απειλώντας τα μέσα βιοπορισμού και οδηγώντας σε απώλεια κρίσιμων εσόδων για τους εργαζομένους στον πολιτιστικό και τον δημιουργικό τομέα·

Γ. λαμβάνοντας υπόψη ότι οι επενδύσεις σε άυλα στοιχεία επηρεάστηκαν σημαντικά λιγότερο από την οικονομική κρίση του 2008, γεγονός που καταδεικνύει το δυναμικό που χαρακτηρίζει τα στοιχεία ενεργητικού ΔΙ για τη δημιουργία οικονομικής σταθερότητας και ανάπτυξης, καθώς και τη θετική συσχέτιση μεταξύ της κυριότητας των ΔΔΙ και της ποιότητας και της σταθερότητας στην απασχόληση· λαμβάνοντας υπόψη ότι μελέτες δείχνουν ότι οι επιχειρήσεις που χρησιμοποιούν ΔΔΙ αναπτύσσονται ταχύτερα, είναι πιο ανθεκτικές στην οικονομική ύφεση, αυξάνουν την αξία των εταιρειών και ενισχύουν τη θέση τους στην ενιαία αγορά· λαμβάνοντας υπόψη ότι τα γεγονότα αυτά καταδεικνύουν επίσης τη σημασία της παροχής κινήτρων και της παροχής βοήθειας στις ΜΜΕ για την προστασία και την ιδιοκτησία των ΔΔΙ τους·

Δ. λαμβάνοντας υπόψη ότι οι καταχωρίσεις ΔΙ αυξήθηκαν ελαφρά τους πρώτους μήνες του 2021 σε σύγκριση με την ίδια περίοδο του 2020· λαμβάνοντας υπόψη ότι μια βιώσιμη και ψηφιακή οικονομική ανάκαμψη μετά την COVID θα μπορούσε να βασίζεται στα ΔΔΙ· λαμβάνοντας υπόψη ότι κατά τη διάρκεια της τρέχουσας πανδημίας COVID-19 το σύστημα ταχείας ανταλλαγής πληροφοριών για επικίνδυνα προϊόντα («RAPEX») κατέγραψε ανησυχητικό νέο πρωτοφανές επίπεδο προειδοποιήσεων·

Ε. λαμβάνοντας υπόψη ότι οι καταχωρίσεις διανοητικής ιδιοκτησίας (ΔΙ) αυξάνονται συνεχώς και ότι η ενιαία αγορά παραμένει κατακερματισμένη λόγω των διαφορών στην εθνική νομοθεσία· λαμβάνοντας υπόψη ότι εξακολουθεί να υπάρχει ανάγκη για παράλληλες εθνικές διαδικασίες επικύρωσης και επίλυσης διαφορών για τα ευρωπαϊκά διπλώματα ευρεσιτεχνίας· λαμβάνοντας υπόψη ότι εξακολουθούν να υπάρχουν κενά, ιδίως όσον αφορά την επιβολή, τα οποία μπορούν να εμποδίσουν την ανάπτυξη των επιχειρήσεων, ιδίως των πολύ μικρών, των μικρών και των μεσαίων επιχειρήσεων (ΜΜΕ), να περιορίσουν την πρόσβαση των καταναλωτών σε καινοτόμα και ασφαλή προϊόντα και να αποτρέψουν την αντιμετώπιση των κοινωνικών προκλήσεων μέσω της καινοτομίας·

ΣΤ. λαμβάνοντας υπόψη ότι οι απαιτητικοί ως προς τη γνώση κλάδοι αποτελούν πηγή ανάπτυξης και ευημερίας· λαμβάνοντας υπόψη ότι μεταξύ 2012 και 2016 δημιούργησαν σχεδόν το 30 % του συνόλου των θέσεων εργασίας και σχεδόν το 45 % της συνολικής οικονομικής δραστηριότητας (ΑΕγχΠ) στην ΕΕ, όπως καταδεικνύεται στην έκθεση ανάλυσης σε επίπεδο κλάδων που εκπόνησαν το Ευρωπαϊκό Γραφείο Διπλωμάτων Ευρεσιτεχνίας (ΕΓΔΕ/EPO) και το Γραφείο Διανοητικής Ιδιοκτησίας της ΕΕ (EUIPO) το 2019 (15)· λαμβάνοντας υπόψη ότι οι κλάδοι που συνδέονται άμεσα με τα ΔΔΙ αντιπροσωπεύουν το 93 % των συνολικών εξαγωγών αγαθών της ΕΕ προς τον υπόλοιπο κόσμο·

Ζ. λαμβάνοντας υπόψη ότι η ΔΙ αποτελεί θεμελιώδες δικαίωμα σύμφωνα με το άρθρο 17 του Χάρτη·

Η. λαμβάνοντας υπόψη ότι η ανάπτυξη και η πρόοδος των βιομηχανιών που βασίζονται στη γνώση εξαρτώνται σε σημαντικό βαθμό από τους κανόνες που διέπουν τα ΔΔΙ, και ιδίως από την εξασφάλιση αποτελεσματικής προστασίας μέσω αποτελεσματικής νομοθεσίας για τα διπλώματα ευρεσιτεχνίας, τα εμπορικά σήματα, τα σχέδια και υποδείγματα, τα δικαιώματα πνευματικής ιδιοκτησίας και τα συγγενικά δικαιώματα, τις γεωγραφικές ενδείξεις και την προστασία των φυτικών ποικιλιών, καθώς και μέσω της κατάλληλης και εναρμονισμένης εφαρμογής των κανόνων για την προστασία των εμπορικών απορρήτων·

Θ. λαμβάνοντας υπόψη ότι τα συστήματα ΔΙ συμβάλλουν στην ανάπτυξη νέων φαρμάκων και ότι τα κίνητρα για τη ΔΙ είναι σημαντικά για τη διασφάλιση αποτελεσματικής πρόσβασης σε οικονομικά προσιτά φάρμακα· λαμβάνοντας υπόψη ότι τα νέα φάρμακα πρέπει να συμμορφώνονται με το διεθνές δίκαιο για τα ανθρώπινα δικαιώματα, το δημόσιο διεθνές δίκαιο και τις απαιτήσεις δημόσιας υγείας·

Ι. λαμβάνοντας υπόψη ότι οι ευρωπαϊκοί φορείς καινοτομίας είναι πρωτοπόροι στις πράσινες τεχνολογίες, κατέχοντας σημαντικό ποσοστό πράσινων διπλωμάτων ευρεσιτεχνίας και ισχυρών χαρτοφυλακίων ΔΙ σε τεχνολογίες όπως η προσαρμογή στην κλιματική αλλαγή, η δέσμευση και αποθήκευση διοξειδίου του άνθρακα, καθώς και η επεξεργασία των υδάτων και των αποβλήτων·

ΙΑ. λαμβάνοντας υπόψη ότι είναι αναγκαίο να προωθηθεί η αξιοποίηση και η ανάπτυξη της έρευνας και της ανάπτυξης στην Ευρώπη, όπως καταδεικνύεται από το γεγονός ότι στον τομέα της ΔΙ μόνο μια μειοψηφία αιτούντων δίπλωμα ευρεσιτεχνίας παγκοσμίως είναι Ευρωπαίοι, παρά το γεγονός ότι σημαντικό ποσοστό δημοσιεύσεων υψηλής αξίας για την τεχνητή νοημοσύνη προέρχονται από την Ευρώπη·

Γενικά

1. υποστηρίζει την Επιτροπή στην επιδίωξη των στόχων του σχεδίου δράσης της για τη διανοητική ιδιοκτησία του Νοεμβρίου του 2020, καθώς η ισχυρή, ισορροπημένη και σταθερή προστασία των ΔΔΙ σε εθνικό, ευρωπαϊκό και διεθνές επίπεδο, η οποία επιτρέπει την απόδοση των επενδύσεων, είναι ιδιαίτερα σημαντική για την οικονομική και κοινωνική ανάκαμψη από τη νόσο COVID-19 και άλλες παγκόσμιες κρίσεις και τη διαρκή ανθεκτικότητά της, ώστε η ΕΕ να μπορεί να ανταποκριθεί σε κρίσεις με ευέλικτο τρόπο και σύμφωνα με τις αρχές του κανονισμού (ΕΕ) 2021/241 για τη θέσπιση μηχανισμού ανάκαμψης και ανθεκτικότητας ( 16 ) και να διασφαλίσει την ασφάλεια δικαίου και τη συμμόρφωση με την ευρωπαϊκή νομοθεσία, καθώς και να καταστήσει δυνατή τη δημιουργία μιας ψηφιακής και ανταγωνιστικής κοινωνίας σε παγκόσμιο επίπεδο, όπου η καινοτομία εξυπηρετεί και τον σκοπό της συμβολής στο καλό ολόκληρης της κοινωνίας·

2. αναγνωρίζει ότι η προστασία των ΔΔΙ ενθαρρύνει τη δημιουργική, εφευρετική και καινοτόμο δραστηριότητα, επιτρέποντας έτσι στο μέγιστο δυνατό αριθμό ατόμων να επωφεληθούν από την εν λόγω δραστηριότητα· σημειώνει ότι η δραστηριότητα αυτή επιτρέπει στους εφευρέτες, τους φορείς καινοτομίας και τους δημιουργούς να ανταμείβονται για τις δημιουργικές τους προσπάθειες· καλεί την Επιτροπή να συνεχίσει να στηρίζει την ικανότητα των ευρωπαϊκών εταιρειών να καινοτομούν με βάση ένα ολοκληρωμένο καθεστώς ΔΙ, προκειμένου να διατηρηθεί η αποτελεσματική προστασία των επενδύσεών τους σε Ε&Α, να εξασφαλίζονται δίκαιες αποδόσεις μέσω της αδειοδότησης, να συνεχιστεί η ανάπτυξη προτύπων ανοικτής τεχνολογίας που υποστηρίζουν τον ανταγωνισμό και τις επιλογές και να διασφαλιστεί η συμμετοχή της βιομηχανίας της ΕΕ στην ανάπτυξη βασικών τεχνολογιών σε παγκόσμιο επίπεδο·

ΜΜΕ και προστασία της ΔΙ

3. Επισημαίνει ότι τα ΔΔΙ έχουν πολλά οφέλη για τις μικρές και μεσαίες επιχειρήσεις (ΜΜΕ) και τις πολύ μικρές επιχειρήσεις· υπογραμμίζει ότι οι κλάδοι που συνδέονται άμεσα με τα ΔΔΙ προσφέρουν θέσεις εργασίας με υψηλότερη ποιότητα, καλύτερες συνθήκες εργασίας και υψηλότερες αμοιβές· σημειώνει ότι οι ΜΜΕ που κατέχουν ΔΔΙ αποφέρουν έως και 68 % υψηλότερα έσοδα ανά εργαζόμενο και δίνουν μισθούς που είναι κατά 20 % υψηλότεροι από εκείνους των ΜΜΕ που δεν τα κατέχουν· εκφράζει, ως εκ τούτου, την ανησυχία του για το γεγονός ότι πολλές ΜΜΕ δυσκολεύονται να καθορίσουν τη δική τους στρατηγική για τη ΔΙ και να διαχειριστούν τα ΔΔΙ τους· χαιρετίζει, ως εκ τούτου, τα κουπόνια διανοητικής ιδιοκτησίας, την ανάλυση των μέσων διανοητικής ιδιοκτησίας (IP-Scan) και άλλες πρωτοβουλίες της Επιτροπής και του EUIPO για την υποστήριξη απλών διαδικασιών καταχώρισης και χαμηλών διοικητικών τελών για τις πολύ μικρές επιχειρήσεις και τις ΜΜΕ, ώστε να μπορέσουν να αξιοποιήσουν πλήρως τη ΔΙ τους· ζητεί από την Επιτροπή, το Ευρωπαϊκό Γραφείο Διπλωμάτων Ευρεσιτεχνίας (ΕΓΔΕ) και το EUIPO να εξετάσουν το ενδεχόμενο επέκτασης αυτών των πρωτοβουλιών σε όλα τα είδη στοιχείων ενεργητικού ΔΙ και να προσδιορίσουν περαιτέρω μέτρα για την προώθηση των οφελών της καταχώρισης των ΔΔΙ για την ανάπτυξη των δραστηριοτήτων των ΜΜΕ·

4. είναι πεπεισμένο ότι η παροχή στήριξης στις ΜΜΕ, μεταξύ άλλων μέσω οικονομικών και μη οικονομικών μέτρων, είναι ο ορθός τρόπος για να αποκτήσουν καλύτερη γνώση και πρόσβαση στα ΔΔΙ, και ότι τα χρηματοδοτικά και νομικά μέσα της Ένωσης είναι υψίστης σημασίας στο πλαίσιο αυτό· καλεί, ως εκ τούτου, την Επιτροπή και το EUIPO να συνεχίσουν να εφαρμόζουν μέτρα για τη στήριξη της διαχείρισης της ΔΙ για τις ΜΜΕ και τις πολύ μικρές επιχειρήσεις κατά τη διάρκεια της οικονομικής ανάκαμψης, συμπεριλαμβανομένης της παροχής υπηρεσίας μίας στάσης σε πληροφορίες και συναφείς υπηρεσίες και συμβουλές σχετικά με τη ΔΙ· τονίζει ότι η στήριξη αυτή θα συμβάλει στη μόχλευση και την προώθηση όλων των εθνικών και περιφερειακών πρωτοβουλιών των μελών του Δικτύου Διανοητικής Ιδιοκτησίας της Ευρωπαϊκής Ένωσης (EUIPN)·

5. εκφράζει την ανησυχία του για το ότι, παρ’ όλο που τα άυλα στοιχεία ενεργητικού είναι μεταξύ των πιο πολύτιμων στοιχείων ενεργητικού, λίγες μόνο ευρωπαϊκές ΜΜΕ έχουν επίγνωση του γεγονότος αυτού και επωφελούνται από τη ΔΙ τους όταν προσπαθούν να εξασφαλίσουν χρηματοδότηση· επιδοκιμάζει, ως εκ τούτου, την εξαγγελία για την ίδρυση Ευρωπαϊκού Κέντρου Πληροφόρησης για τη ΔΙ ως ένα από τα πολλά μέτρα που θα διασφαλίσουν ότι η Ευρώπη θα αξιοποιήσει περαιτέρω την αξία της γνώσης που οι εταιρείες μας δημιουργούν, αναπτύσσουν και κοινοποιούν συνεχώς και ότι οι εταιρείες μας θα διαθέτουν τα απαραίτητα εργαλεία και πληροφορίες ή θα διαχειρίζονται πιο ενεργά αυτά τα στοιχεία· τονίζει ότι τα υποδείγματα χρησιμότητας παρέχουν ταχεία και χαμηλού κόστους προστασία για τις τεχνικές εφευρέσεις και είναι πολύ ελκυστικά για τις ΜΜΕ· ενθαρρύνει, ως εκ τούτου, τα κράτη μέλη που δεν προσφέρουν ακόμη αυτό το εργαλείο, να το θεσπίσουν και καλεί την Επιτροπή να εξετάσει τη δυνατότητα θέσπισης προστασίας των υποδειγμάτων χρησιμότητας σε επίπεδο ΕΕ, η οποία επί του παρόντος δεν είναι διαθέσιμη·

Δέσμη μέτρων για το ενιαίο δίπλωμα ευρεσιτεχνίας

6. τονίζει ότι η δέσμη μέτρων για το ενιαίο δίπλωμα ευρεσιτεχνίας (UPP), η οποία περιλαμβάνει το ευρωπαϊκό δίπλωμα ευρεσιτεχνίας με ενιαία ισχύ (ενιαίο δίπλωμα ευρεσιτεχνίας) και το Ενιαίο Δικαστήριο Διπλωμάτων Ευρεσιτεχνίας (ΕΔΔΕ), έχει στόχο να καταστήσει αποτελεσματικότερη την προστασία των ευρεσιτεχνιών, καθώς και να καταστήσει την επίλυση διαφορών σε ολόκληρη την Ευρώπη κατανοητή, καθώς θα αποτρέπει τη διεξαγωγή παράλληλων διαδικασιών στα κράτη μέλη, λιγότερο δαπανηρή, καθώς θα μειώσει το νομικό κόστος, καθώς και πιο προσβάσιμη και αποτελεσματική, ενισχύοντας έτσι την ασφάλεια δικαίου· ζητεί, συνεπώς, από τα συμμετέχοντα κράτη μέλη που δεν το έχουν πράξει ακόμη, να προχωρήσουν στην κύρωση του πρωτοκόλλου για την προσωρινή εφαρμογή της συμφωνίας για την ίδρυση Ενιαίου Δικαστηρίου Διπλωμάτων Ευρεσιτεχνίας (ΣΕΔΔΕ) το συντομότερο δυνατόν ή να δηλώσουν με άλλον τρόπο ότι δεσμεύονται από το πρωτόκολλο προσωρινής εφαρμογής, προκειμένου η δέσμη μέτρων για το ενιαίο δίπλωμα ευρεσιτεχνίας να τεθεί γρήγορα σε εφαρμογή·

7. τονίζει ότι το ενιαίο δίπλωμα ευρεσιτεχνίας αποτελεί πρόσθετη επιλογή, παράλληλα με τα εθνικά διπλώματα ευρεσιτεχνίας, και ενθαρρύνει τα κράτη μέλη που δεν συμμετέχουν ακόμη στην ενισχυμένη συνεργασία για τη δημιουργία ενιαίου καθεστώτος προστασίας των ευρεσιτεχνιών και/ή δεν έχουν ακόμη προσχωρήσει στη συμφωνία για το ΕΔΔΕ να συνεχίσουν τη διαδικασία που θα οδηγήσει στην πλήρη συμμετοχή· υπενθυμίζει ότι οι καινοτόμες ΜΜΕ αντλούν οφέλη από ένα συνεκτικό ευρωπαϊκό σύστημα διπλωμάτων ευρεσιτεχνίας και υπογραμμίζει ότι η συμφωνία για το ΕΔΔΕ και ο εσωτερικός κανονισμός του αντιπροσωπεύουν μια προσεκτικά ισορροπημένη λύση που αντικατοπτρίζει τις θεμελιώδεις ενωσιακές αρχές της αναλογικότητας, της ευελιξίας, της δικαιοσύνης και της ισότητας· λαμβάνει υπό σημείωση τις μειώσεις και επιστροφές τελών για τις ΜΜΕ στο πλαίσιο του εσωτερικού κανονισμού του ΕΔΔΕ·

8. εκφράζει την ικανοποίησή του για το σύστημα εξωδικαστικής μονοαπευθυντικής επίλυσης διαφορών που πρόκειται να θεσπιστεί δυνάμει του άρθρου 35 της συμφωνίας για το ΕΔΔΕ και δεν παρεμβαίνει στα υφιστάμενα εθνικά συστήματα, ούτως ώστε να μην υπονομεύεται το δικαίωμα των μερών στη δικαιοσύνη· ζητεί από τα κράτη μέλη να διευκολύνουν την ταχεία ανάπτυξη του κέντρου διαιτησίας και διαμεσολάβησης για τα διπλώματα ευρεσιτεχνίας και καλεί την Επιτροπή να αξιολογήσει κατά πόσον το εν λόγω κέντρο θα μπορούσε, μεσοπρόθεσμα ή μακροπρόθεσμα, να ασχοληθεί με όλες τις διαφορές στον τομέα της διανοητικής ιδιοκτησίας· χαιρετίζει τις προσπάθειες των κρατών μελών να βρουν τις κατάλληλες λύσεις για την αντιμετώπιση των επιπτώσεων που απορρέουν από το Brexit·

Συμπληρωματικά πιστοποιητικά προστασίας

9. τονίζει ότι το καθεστώς του συμπληρωματικού πιστοποιητικού προστασίας (ΣΠΠ) εντός της ΕΕ, μολονότι έχει μεγάλη πρακτική σημασία, παρουσιάζει σημαντικά μειονεκτήματα λόγω της κατακερματισμένης εφαρμογής του στα κράτη μέλη· παροτρύνει την Επιτροπή να εκδώσει κατευθυντήριες γραμμές για τα κράτη μέλη και να αντιμετωπίσει αυτόν τον κατακερματισμό, μεταξύ άλλων με νομοθετικές προτάσεις που θα βασίζονται σε διεξοδική εκτίμηση επιπτώσεων·

10. αναγνωρίζει ότι η δέσμη μέτρων για το ενιαίο δίπλωμα ευρεσιτεχνίας δεν προβλέπει ενιαίο τίτλο ΣΠΠ, και καλεί τα κράτη μέλη να στηρίξουν τη δημιουργία ενός τέτοιου τίτλου ως λογική επέκταση του ενιαίου καθεστώτος προστασίας των ευρεσιτεχνιών·

11. ζητεί από την Επιτροπή, ελλείψει ενιαίου τίτλου ΣΠΠ, να διασφαλίσει τη συνοχή μεταξύ του επικείμενου ενιαίου διπλώματος ευρεσιτεχνίας και των υφιστάμενων καθεστώτων ΣΠΠ εντός της ΕΕ, διευκρινίζοντας ότι τα εθνικά ΣΠΠ μπορούν να χορηγούνται από εθνικά γραφεία διπλωμάτων ευρεσιτεχνίας βάσει ενιαίου διπλώματος ευρεσιτεχνίας·

12. εκφράζει την ικανοποίησή του για το γεγονός ότι η Επιτροπή επιθυμεί να αξιολογήσει τον δυνητικό αντίκτυπο μιας πρότασης για ενιαία ΣΠΠ· σημειώνει ότι η θέσπιση ενιαίου τίτλου ΣΠΠ με ανασταλτικό όρο, ανάλογα με την επίσημη απόφαση σε εθνικό επίπεδο, θα μπορούσε να πραγματοποιηθεί ακόμη και πριν από την έναρξη ισχύος του ενιαίου διπλώματος ευρεσιτεχνίας και προτείνει, ως εκ τούτου, να εξεταστεί το ενδεχόμενο επέκτασης της εντολής του ΕΓΔΕ, ούτως ώστε η εξέταση των αιτήσεων ΣΠΠ να μπορεί να πραγματοποιείται βάσει ενιαίων κανόνων·

13. επισημαίνει ότι οι ανεπάρκειες στις διαδικασίες χορήγησης ΣΠΠ παρεμποδίζουν τους φορείς καινοτομίας και τους παραγωγούς σε βάρος της ισότιμης πρόσβασης των ασθενών σε θεραπείες και ότι είναι απαραίτητο να υπάρχουν ίσοι όροι ανταγωνισμού για τους παρασκευαστές γενόσημων και βιοομοειδών φαρμάκων στην Ένωση· τονίζει, ως εκ τούτου, ότι οι καταχρήσεις των τμηματικών αιτήσεων διπλωμάτων ευρεσιτεχνίας και των δεσμών διπλωμάτων ευρεσιτεχνίας πρέπει να αντιμετωπιστούν αποτελεσματικά· υπενθυμίζει ότι η καινοτομία θα πρέπει να ανταποκρίνεται στις πλέον επείγουσες ανάγκες της κοινωνίας και ότι, στο πλαίσιο αυτό, θα πρέπει να προωθηθεί η έγκαιρη προμήθεια φαρμάκων, συμπεριλαμβανομένων των γενόσημων και των βιοομοειδών φαρμάκων, καθώς και η οικονομική προσιτότητα και η ταχεία διαθεσιμότητα· τονίζει ότι τυχόν αναθεώρηση της λεγόμενης εξαίρεσης Bolar, η οποία επιτρέπει τη διεξαγωγή δοκιμών σε κατοχυρωμένα με δίπλωμα ευρεσιτεχνίας προϊόντα για την υποστήριξη των αιτήσεων χορήγησης άδειας κυκλοφορίας για γενόσημα και βιοομοειδή φάρμακα χωρίς να θεωρούνται παραβιάσεις των δικαιωμάτων ευρεσιτεχνίας ή των ΣΠΠ για φαρμακευτικά προϊόντα, καθώς και η αποτελεσματική και άμεση είσοδος στην αγορά μετά τη λήξη των δικαιωμάτων ευρεσιτεχνίας και των ΣΠΠ, μπορεί να πραγματοποιηθεί μόνο μετά από ολοκληρωμένη εκτίμηση επιπτώσεων·

14. υπογραμμίζει τον σημαντικό ρόλο που διαδραματίζουν οι δημόσιες επενδύσεις στην Ε&Α και καλεί την Επιτροπή και τα κράτη μέλη να διασφαλίσουν ότι τα αποτελέσματα της δημοσίως χρηματοδοτούμενης Ε&Α είναι πλήρως διαφανή, ούτως ώστε οι όροι χορήγησης διπλωμάτων ευρεσιτεχνίας και αδειών εκμετάλλευσης να εγγυώνται απόδοση των δημόσιων επενδύσεων προς όφελος της δημόσιας υγείας·

Ουσιώδη για τη λειτουργία προτύπων διπλώματα ευρεσιτεχνίας

15. αναγνωρίζει ότι η πληροφόρηση σχετικά με την ύπαρξη, το περιεχόμενο και τη σημασία των ουσιωδών για τη λειτουργία προτύπων διπλωμάτων ευρεσιτεχνίας (SEP) είναι ζωτικής σημασίας για την διεξαγωγή δίκαιων διαπραγματεύσεων για την παραχώρηση αδειών και για να μπορούν οι δυνητικοί χρήστες ενός προτύπου να προσδιορίζουν το ύψος της έκθεσής τους σε SEP, καθώς και τους πιθανούς δικαιοπαρόχους· σημειώνει ότι, παρά το γεγονός ότι στις περισσότερες περιπτώσεις πραγματοποιούνται καλόπιστες διαπραγματεύσεις μεταξύ των μερών που ενεργούν με τη θέλησή τους, τα SEP συχνά αμφισβητούνται· προτείνει στην Επιτροπή να εξετάσει πιθανά κίνητρα για διαπραγματεύσεις που θα αποτρέπουν τη δικαστική διαμάχη, καθώς θα απέτρεπαν το συνοδευτικό κόστος των διαφορών και θα μείωναν άλλα συναφή προβλήματα·

16. τονίζει ότι πολλές αιτήσεις διπλωμάτων ευρεσιτεχνίας που έχουν κριθεί δυνητικά απαραίτητες σε οργανισμούς ανάπτυξης προτύπων κατά τη διαδικασία καθορισμού προτύπων ενδέχεται να μην είναι απαραίτητες για το πρότυπο, όπως τελικά εγκρίθηκε ή μετά τη χορήγηση του διπλώματος ευρεσιτεχνίας, και ότι ένας κατάλληλος, πραγματικά ανεξάρτητος και διαφανής μηχανισμός ελέγχου θα ενίσχυε τη διαφάνεια και θα παρείχε μεγαλύτερη ασφάλεια δικαίου· χαιρετίζει, στο πλαίσιο αυτό, την πιλοτική μελέτη για την εκτίμηση του βασικού χαρακτήρα των SEP ( 17 )

17. ζητεί από την Επιτροπή να εξετάσει περαιτέρω, σε συνεργασία με τους ενδιαφερόμενους παράγοντες, τις απαιτήσεις για ένα ανεξάρτητο, ουδέτερο και διαφανές σύστημα βασικών ελέγχων από τρίτους, καθορίζοντας τη ζήτηση, αξιολογώντας τον αντίκτυπο και προσδιορίζοντας τον δυνητικό ρόλο των πόρων, όπως η ΤΝ και σχετικές τεχνολογίες και/ή η τεχνική εμπειρογνωμοσύνη που παρέχει το ΕΓΔΕ στο πλαίσιο αυτό, και να αξιοποιήσει τις γνώσεις που αποκτήθηκαν στο πλαίσιο της συμβολής της στη νομοθετική πρωτοβουλία για τα SEP που προβλέπεται για τις αρχές του 2022, με βάση τις δέουσες εκτιμήσεις αντικτύπου·

18. αναγνωρίζει τη σημασία ενός ισορροπημένου συστήματος αδειοδότησης για τα SEP και τονίζει την ανάγκη για σταθερούς, αποτελεσματικούς και δίκαιους κανόνες στο πλαίσιο αυτό· υπογραμμίζει ότι οι όροι που είναι «δίκαιοι, εύλογοι και δεν επιφέρουν διακρίσεις» (FRAND) συνιστούν ασαφή νομική ορολογία που συνεπάγεται έλλειψη ασφάλειας δικαίου, καλεί δε την Επιτροπή να παρακολουθεί τις εξελίξεις στον κλάδο και να παρέχει μεγαλύτερη σαφήνεια σχετικά με διάφορες πτυχές της FRAND, καθώς και με τη νομολογία, μεταξύ άλλων μέσω του ορισμού παρατηρητηρίου (κέντρο ικανοτήτων) για τον σκοπό αυτό· υπενθυμίζει την προηγούμενη έκκληση του Κοινοβουλίου προς την Επιτροπή να δημοσιεύει ετήσιες εκθέσεις που τεκμηριώνουν γνήσιες περιπτώσεις μη συμμόρφωσης με τη FRAND και λεγόμενων «hold-up» και «hold-out» σε διπλώματα ευρεσιτεχνίας·

19. τονίζει τη σημασία που έχει να αυξηθεί η διαφάνεια των βάσεων δεδομένων του Οργανισμού Ανάπτυξης Προτύπων (ΟΑΠ) και καλεί τους ΟΑΠ να εκσυγχρονίσουν το σύστημα δηλώσεων και τις βάσεις δεδομένων τους· επισημαίνει, στο πλαίσιο αυτό, το άρθρο 9 παράγραφος 1 στοιχείο γ) του κανονισμού (ΕΕ) αριθ. 1257/2012 ( 18 ) , το οποίο προβλέπει ότι το ΕΓΔΕ έχει καθήκον να παραλαμβάνει και να καταχωρίζει τις δεσμεύσεις αδειοδότησης που αναλαμβάνει ο κάτοχος ενιαίου διπλώματος ευρεσιτεχνίας σε διεθνείς οργανισμούς τυποποίησης· καλεί την Επιτροπή να συνεχίσει να παρακολουθεί τη συμπεριφορά εταιρειών τρίτων χωρών σε διεθνείς οργανισμούς τυποποίησης, η οποία, σε συνδυασμό με πρόσφατες αποφάσεις δικαστηρίων τρίτων χωρών, οδηγεί τις ευρωπαϊκές εταιρείες σε ιδιαίτερα μειονεκτική θέση υπονομεύοντας την ανταγωνιστικότητα της ευρωπαϊκής αγοράς·

20. επισημαίνει τη σημασία της διαφάνειας και την ανάγκη προορατικής παροχής των απαραίτητων πληροφοριών εκ των προτέρων όταν αδειοδοτείται η χρήση ουσιωδών για τη λειτουργία προτύπων διπλωμάτων ευρεσιτεχνίας με όρους FRAND, κατά τρόπο που θα διασφαλίζει την ορθή έκβαση των καλόπιστων διαπραγματεύσεων μεταξύ των μερών· τονίζει ότι το ζήτημα του κατά πόσον ένας κάτοχος SEP μπορεί να επιλέξει το επίπεδο αδειοδότησης σε μια αλυσίδα εφοδιασμού ή κατά πόσον οποιαδήποτε εταιρεία στην αλυσίδα αξίας πρέπει να έχει πρόσβαση σε άδεια δεν έχει αποσαφηνιστεί ακόμη, ως εκ τούτου ζητεί από την Επιτροπή να συνεργαστεί με τα ενδιαφερόμενα μέρη προκειμένου να βρεθεί μια προσέγγιση για το ζήτημα αυτό και να αντιμετωπιστεί·

21. υπογραμμίζει την αξία εθελοντικών πρωτοβουλιών στις οποίες έχει ήδη προβεί ο κλάδος για τη διευκόλυνση της αδειοδότησης SEP για το διαδίκτυο των πραγμάτων, όπως οι κοινοπραξίες αδειοδότησης, οι οποίες συγκεντρώνουν τη συντριπτική πλειονότητα των ευρωπαϊκών και διεθνών φορέων ανάπτυξης κυψελοειδών τεχνολογιών·

Γεωγραφικές ενδείξεις

22. υπενθυμίζει ότι περίπου 3 300 προϊόντα προστατεύονται από την ΕΕ ως γεωγραφικές ενδείξεις (ΓΕ) και ότι η ετήσια αξία όλων αυτών των προϊόντων έχει αυξηθεί σε πάνω από 75 δισεκατομμύρια EUR, ως εκ τούτου επικροτεί τις πρωτοβουλίες και τις δράσεις για την ενίσχυση, τον εκσυγχρονισμό, τον εξορθολογισμό και την καλύτερη επιβολή του συστήματος ΓΕ για τα γεωργικά προϊόντα, τα τρόφιμα, τα κρασιά και τα αλκοολούχα ποτά, προκειμένου να καταστεί πιο ακριβές και αποτελεσματικό, δεδομένου ότι συμβάλλουν στη δημιουργία και την προστασία ποιοτικών θέσεων εργασίας, στην προώθηση της κοινωνικής, περιβαλλοντικής και οικονομικής βιωσιμότητας στις αγροτικές περιοχές και στην προώθηση της ευρωπαϊκής πολιτισμικής πολυμορφίας·

23. θεωρεί ότι το ζήτημα του διοικητικού φόρτου για τους παραγωγούς που συνδέεται με την καταχώριση, την τροποποίηση και τη διαχείριση των προδιαγραφών των προϊόντων ΓΕ και των εγγυημένων παραδοσιακών ιδιότυπων προϊόντων (ΕΠΙΠ) θα πρέπει να βρίσκεται στο επίκεντρο των μελλοντικών συζητήσεων· υπενθυμίζει ότι οι διαδικασίες τροποποίησης των προδιαγραφών για τις ΓΕ έχουν απλουστευθεί και εξορθολογιστεί για τον αμπελοοινικό τομέα και τα αγροδιατροφικά προϊόντα στο πλαίσιο της αναθεώρησης της μεταρρύθμισης της Κοινής Γεωργικής Πολιτικής και ότι η προσέγγιση αυτή θα πρέπει να ενισχυθεί στο μέλλον·

24. υπενθυμίζει ότι οι σπόροι αγροκτήματος αντιπροσωπεύουν, σύμφωνα με εκτιμήσεις, άνω του 80 % των συνολικών γεωργικών αναγκών σε σπόρους για ορισμένες αφρικανικές χώρες· καλεί την ΕΕ να στηρίξει τα καθεστώτα ΔΔΙ που ενισχύουν την ανάπτυξη τοπικά προσαρμοσμένων ποικιλιών σπόρων και σπόρων αγροκτήματος, σύμφωνα με τις διατάξεις της Διεθνούς Συνθήκης σχετικά με τους φυτογενετικούς πόρους για τη διατροφή και τη γεωργία και το άρθρο 19 της διακήρυξης του ΟΗΕ για τα δικαιώματα των μικρών αγροτών και άλλων ατόμων που εργάζονται σε αγροτικές περιοχές·

25. θεωρεί απαραίτητη την προστασία των ΔΔΙ κατά τρόπο που να προωθεί την έρευνα και την καινοτομία, ιδίως με στόχο την καθιέρωση πιο ανθεκτικών γεωργικών ποικιλιών για την αντιμετώπιση της κλιματικής αλλαγής, την επίτευξη βιώσιμων και αγροοικολογικών γεωργικών μοντέλων που θα συμβάλλουν στην προστασία των φυσικών πόρων και θα σέβονται το δυναμικό του μη προστατευόμενου αναπαραγωγικού και ανομοιογενούς υλικού στον τομέα της βιολογικής παραγωγής· τονίζει ότι η προστασία των δικαιωμάτων επί φυτικών ποικιλιών είναι απαραίτητη και απαιτεί ένα ισχυρό και εκτελεστό σύστημα προστασίας στην ΕΕ και τονίζει, ως εκ τούτου, τον σημαντικό ρόλο των κοινοτικών συστημάτων δικαιωμάτων επί φυτικών ποικιλιών και της Διεθνούς Ένωσης για την Προστασία των Νέων Ποικιλιών Φυτών· επισημαίνει ότι τα ΔΔΙ πρέπει να συμβάλλουν επίσης στην επισιτιστική ασφάλεια, την ανθεκτικότητα και την ανταγωνιστικότητα του αγροδιατροφικού μοντέλου της ΕΕ·

26. τονίζει ότι θα πρέπει να καταβληθούν περαιτέρω προσπάθειες για να αυξηθεί η διαφάνεια όσον αφορά το καθεστώς και τη δυνατότητα κατοχύρωσης με δίπλωμα ευρεσιτεχνίας του βιολογικού υλικού· σημειώνει ότι οι βελτιωτές θα πρέπει να έχουν επαρκή πρόσβαση σε πληροφορίες σχετικά με το βιολογικό υλικό που θα χρησιμοποιήσουν στη διαδικασία βελτίωσης των φυτών· τονίζει ότι η Επιτροπή θα πρέπει να εφαρμόσει νέες μεθόδους αποτελεσματικής διαβούλευσης και ανταλλαγής πληροφοριών· αντιτίθεται σε κάθε κατοχύρωση με δίπλωμα ευρεσιτεχνίας για ζώντα ζώα·

27. πιστεύει ότι η αναγνώριση των ΓΕ για μη γεωργικά προϊόντα έχει σχέση με τις προτεραιότητες των αναπτυσσόμενων ενωσιακών προγραμμάτων, συμπεριλαμβανομένων των προγραμμάτων της βιομηχανικής στρατηγικής, μέσω της ανάπτυξης βραχειών αλυσίδων εφοδιασμού, καθώς και της Πράσινης Συμφωνίας, μέσω της προώθησης τοπικά παραγόμενων προϊόντων με μεγαλύτερη ιχνηλασιμότητα και διαφάνεια όσον αφορά την προέλευση των προϊόντων και τις διαδικασίες παραγωγής που χρησιμοποιούνται·

28. υποστηρίζει την πρωτοβουλία της Επιτροπής να θεσπίσει, βάσει ενδελεχούς εκτίμησης επιπτώσεων, μια αποτελεσματική και διαφανή ενωσιακή sui generis προστασία των γεωγραφικών ενδείξεων (ΓΕ) για μη γεωργικά προϊόντα οι οποίες προσδιορίζουν ένα προϊόν ως προερχόμενο από το έδαφος κράτους μέλους ή περιοχής ή τοποθεσίας στο εν λόγω έδαφος, όταν μια δεδομένη ιδιότητα, φήμη ή άλλο χαρακτηριστικό του προϊόντος μπορεί να αποδοθεί κατά κύριο λόγο στη γεωγραφική του προέλευση, προκειμένου να ευθυγραμμιστεί, μεταξύ άλλων, με την Πράξη της Γενεύης της Συμφωνίας της Λισαβόνας για την προστασία των ονομασιών προέλευσης και των γεωγραφικών ενδείξεων, την οποία έχει υπογράψει η ΕΕ και η οποία περιλαμβάνει τη δυνατότητα προστασίας των γεωγραφικών ενδείξεων τόσο για τα γεωργικά όσο και για τα μη γεωργικά προϊόντα· αναμένει από την Επιτροπή να προτείνει σχετική νομοθεσία το συντομότερο δυνατόν και το αργότερο έως τα τέλη του 2021·

29. τονίζει ότι η εισαγωγή ενός sui generis συστήματος ειδικής ενωσιακής προστασίας των ΓΕ για μη γεωργικά προϊόντα θα πρέπει να έχει στόχο να αποφέρει οφέλη στους καταναλωτές, διευκολύνοντας τη γνώση των ενδείξεων γνησιότητας των προϊόντων, να έχει θετικό οικονομικό αντίκτυπο στις πολύ μικρές επιχειρήσεις και τις ΜΜΕ ενθαρρύνοντας την ανταγωνιστικότητα και να έχει γενικό αντίκτυπο στην απασχόληση, την ανάπτυξη και τον τουρισμό σε αγροτικές και λιγότερο ανεπτυγμένες περιοχές, γεγονός που θα μπορούσε ιδίως να συμβάλει στην ανάκαμψη της ΕΕ μετά την κρίση της νόσου COVID-19· πιστεύει ότι μια τέτοια sui generis προστασία των μη γεωργικών ΓΕ θα διευκόλυνε επίσης την πρόσβαση σε αγορές τρίτων χωρών μέσω εμπορικών συμφωνιών της ΕΕ· θεωρεί, ωστόσο, ότι το σύστημα πρέπει να προβλέπει τις απαραίτητες διασφαλίσεις, συμπεριλαμβανομένων αποτελεσματικών και διαφανών μηχανισμών εφαρμογής και υποβολής ενστάσεων·

30. λαμβάνει υπό σημείωση το γεγονός ότι η τρέχουσα προστασία των σημάτων της ΕΕ δεν επιτρέπει στους παραγωγούς να πιστοποιούν τη σχέση μεταξύ ποιότητας και γεωγραφικής προέλευσης και ότι ορισμένα κράτη μέλη έχουν ήδη θεσπίσει εθνικά συστήματα προστασίας sui generis για τις ΓΕ για μη γεωργικά προϊόντα, λόγω της έλλειψης εναρμονισμένου συστήματος προστασίας, με αποτέλεσμα τον κατακερματισμό της αγοράς και την ανασφάλεια δικαίου, καθώς και επιπτώσεις εις βάρος των παραγωγών· είναι της άποψης ότι η εναρμονισμένη προστασία σε ενωσιακό επίπεδο θα επιφέρει την απαραίτητη ασφάλεια δικαίου για όλους τους παράγοντες, παράλληλα με την εγγυημένη πρόληψη των παραβιάσεων των ΔΔΙ για τα μεταποιημένα και βιοτεχνικά προϊόντα, έτσι ώστε η ΕΕ να μπορεί να προστατεύει καλύτερα τα συμφέροντά της σε διεθνές επίπεδο·

31. προτείνει να ανατεθεί στο EUIPO η κατάρτιση μητρώου για τις μη γεωργικές ΓΕ, προκειμένου να διασφαλιστεί η ομοιόμορφη εξέταση και προστασία τους σε ολόκληρη την Ένωση·

Αναθεώρηση της νομοθεσίας της ΕΕ για την προστασία των σχεδίων και υποδειγμάτων

32. τονίζει ότι το ισχύον σύστημα προστασίας των σχεδίων και υποδειγμάτων σε επίπεδο ΕΕ θεσπίστηκε πριν από 20 χρόνια και θα πρέπει να αναθεωρηθεί· επικροτεί, ως εκ τούτου, την προθυμία της Επιτροπής να εκσυγχρονίσει τη νομοθεσία της Ένωσης σχετικά με την προστασία των σχεδίων και υποδειγμάτων, προκειμένου να στηρίξει καλύτερα τη μετάβαση στην ψηφιακή, βιώσιμη και πράσινη οικονομία· καλεί την Επιτροπή, αφενός, να επικαιροποιήσει τη διαδικασία καταχώρισης ώστε να καταστεί δυνατή η εύκολη και λιγότερο επαχθής προστασία των νέων μορφών σχεδίων και υποδειγμάτων, όπως οι γραφικές διεπαφές χρήστη, τα σχέδια και υποδείγματα με κινούμενες εικόνες και τα ψηφιοποιημένα σχέδια και υποδείγματα, οι γραμματοσειρές και τα εικονίδια, καθώς και όσα σχετίζονται με τις νέες εξελίξεις και τεχνολογίες, αφετέρου δε, να εναρμονίσει περαιτέρω τις διαδικασίες εφαρμογής και ακύρωσης στα κράτη μέλη·

33. σημειώνει ότι η προστασία των σχεδίων και υποδειγμάτων για εξαρτήματα που χρησιμοποιούνται για την επισκευή σύνθετων προϊόντων είναι μόνο εν μέρει εναρμονισμένη· επισημαίνει ότι ορισμένα κράτη μέλη έχουν ήδη εισαγάγει στη νομοθεσία τους μια «εξαίρεση για τα ανταλλακτικά» ή «ρήτρα επισκευής», η οποία επιτρέπει την κατασκευή και πώληση συστατικών σύνθετων προϊόντων χωρίς να παραβιάζονται τα ΔΔΙ· σημειώνει ότι αυτό προκαλεί κατακερματισμό στην εσωτερική αγορά και ανασφάλεια δικαίου· καλεί, ως εκ τούτου, την Επιτροπή να συμπεριλάβει στη μελλοντική της πρόταση μια «ρήτρα αποκατάστασης», η οποία θα συμβάλει στη στήριξη της μετάβασης προς μια πιο βιώσιμη και πιο πράσινη οικονομία και στην αποφυγή στρεβλώσεων του ανταγωνισμού·

34. πιστεύει ότι το σύστημα προστασίας των σχεδίων και υποδειγμάτων της ΕΕ θα πρέπει να ευθυγραμμιστεί με το σύστημα εμπορικών σημάτων της ΕΕ, προκειμένου να δοθεί η δυνατότητα στους κατόχους σχεδίων και προτύπων να αποτρέπουν την είσοδο στο τελωνειακό έδαφος της ΕΕ προϊόντων που συνιστούν παράβαση σχεδίου ή υποδείγματος, δεδομένου ότι τα δικαιώματα που συνδέονται με τα εμπορικά σήματα είναι εκτελεστά έναντι των παράνομων εμπορευμάτων που διαμετακομίζονται μέσω της ΕΕ, ενώ τα δικαιώματα που συνδέονται με τα σχέδια ή υποδείγματα δεν είναι· καλεί την Επιτροπή να καλύψει αυτό το κενό στην αναθεώρηση της νομοθεσίας περί σχεδιασμού και να δώσει τη δυνατότητα στους κατόχους εμπορικών ονομασιών να θέσουν εκτός αγοράς προϊόντα με παραποιημένο σχέδιο ή υπόδειγμα που διέρχονται μέσω της ΕΕ·

35. είναι πεπεισμένο ότι η προστασία των σχεδίων και υποδειγμάτων θα πρέπει να παρέχεται με ομοιόμορφο τρόπο σε ολόκληρη την ενιαία αγορά και προτείνει στην Επιτροπή να εξετάσει το ενδεχόμενο να ευθυγραμμιστεί η οδηγία για τα σχέδια και υποδείγματα με τον κανονισμό για τα κοινοτικά σχέδια και υποδείγματα, για να υπάρξει μεγαλύτερη ασφάλεια δικαίου·

Καταπολέμηση των παραβιάσεων ΔΔΙ

36. επισημαίνει ότι τα προϊόντα παραποίησης/απομίμησης, όπως φάρμακα ή μέσα ατομικής προστασίας και μάσκες στο πλαίσιο υγειονομικής κρίσης όπως η COVID-19, αποτελούν σοβαρή απειλή για την υγεία και την ασφάλεια των πολιτών της ΕΕ και μπορούν να προκαλέσουν σοβαρή βλάβη στη δημόσια υγεία· υποστηρίζει ότι, παρ’ όλο που οι δραστηριότητες εποπτείας της αγοράς αποσκοπούν στην προστασία των γενικού δημόσιου συμφέροντος, ενώ τα προϊόντα παραποίησης/απομίμησης σχετίζονται με την προστασία των ιδιωτικών ΔΔΙ, υπάρχει στενή σχέση μεταξύ των προϊόντων παραποίησης/απομίμησης και των κινδύνων για την υγεία και την ασφάλεια των καταναλωτών·

37. επισημαίνει ότι, το 2016, έως και το 6,8 % των εισαγωγών της ΕΕ, αξίας 121 δισεκατομμυρίων EUR, αποτελούνταν από πλαστά αγαθά και ότι η διαθεσιμότητά τους στην ενιαία αγορά προκάλεσε απώλειες ύψους 50 δισεκατομμυρίων EUR στις άμεσες πωλήσεις και περίπου 416 000 άμεσες απώλειες θέσεων εργασίας για την περίοδο 2013-2017 ( 19 ) · επισημαίνει ότι η παραβίαση των ΔΔΙ συνεπάγεται χαμηλό βαθμό κινδύνου όσον αφορά τόσο την πιθανότητα εντοπισμού όσο και την επιβολή κυρώσεων σε περίπτωση εντοπισμού· παροτρύνει τα κράτη μέλη, από κοινού με την Επιτροπή, τις τελωνειακές αρχές, τον Οργανισμό της ΕΕ για τη Συνεργασία στον Τομέα της Επιβολής του Νόμου (Ευρωπόλ), την Ιντερπόλ και τις αρχές επιβολής του νόμου να συντονίσουν τις στρατηγικές τους και να σχεδιάσουν αποτελεσματικές και αποτρεπτικές κυρώσεις, ιδίως προκειμένου να περιοριστεί η ποσότητα επικίνδυνων προϊόντων που διατίθενται στο κοινό και να καταπολεμηθεί η παραποίηση/απομίμηση και η πειρατεία, ιδίως όταν συνδέονται με το οργανωμένο έγκλημα·

38. εκφράζει τη λύπη του που χρησιμοποιείται ευρέως το διαδίκτυο για τη διανομή προϊόντων παραποίησης/απομίμησης, παράνομου περιεχομένου και υπηρεσιών που παραβιάζουν τα ΔΔΙ, με σημαντικές αρνητικές επιπτώσεις για τη μεταποιητική βιομηχανία της ΕΕ, καθώς και για τον δημιουργικό, πολιτιστικό και αθλητικό τομέα· χαιρετίζει την πρόταση της Επιτροπής για έναν νόμο για τις ψηφιακές υπηρεσίες· επισημαίνει το γεγονός ότι η αρχή που επιβάλλει να γνωρίζεις τον επιχειρηματικό σου πελάτη («know your business customer») και το σύστημα αξιόπιστων πηγών επισήμανσης μπορούν να συμβάλουν σημαντικά στην καταπολέμηση της παραποίησης και ότι η ΤΝ και η τεχνολογία αλυσίδας συστοιχιών (blockchain) θα μπορούσαν να διαδραματίσουν σημαντικό ρόλο στην καταπολέμηση της διακίνησης προϊόντων παραποίησης/απομίμησης και πειρατείας μέσω του διαδικτύου και στην επιβολή των ΔΔΙ σε ολόκληρη την αλυσίδα εφοδιασμού· στηρίζει, επομένως, τη χρήση νέων τεχνολογιών για την καταπολέμηση των παραβιάσεων των ΔΔΙ και, σε αυτό το πλαίσιο, χαιρετίζει τις τεκμηριωμένες δημοσιεύσεις του Παρατηρητηρίου του EUIPO·

39. αναγνωρίζει το υψηλό δυναμικό των τεχνολογιών αλυσίδας συστοιχιών για την καταχώριση και την προστασία των ΔΔΙ· τονίζει ότι τα συστήματα blockchain μπορούν να συμβάλουν στη διασφάλιση της αλυσίδας εφοδιασμού μέσω της ιχνηλασιμότητας, της προστασίας και της διασφάλισης κάθε μέτρου κατά των κινδύνων παραποίησης/απομίμησης σε κάθε επίπεδο της αλυσίδας εφοδιασμού· επισημαίνει, ιδίως όσον αφορά την καταχώριση των ΔΔΙ, την ανάγκη να εγκρίνουν τα γραφεία διανοητικής ιδιοκτησίας (IPO) τεχνικά πρότυπα για τις λύσεις blockchain που εφαρμόζουν, προκειμένου να καταστεί δυνατή η διαλειτουργικότητα· υπογραμμίζει ότι η ΤΝ και οι συναφείς τεχνολογίες που χρησιμοποιούνται στη διαδικασία καταχώρισης για τη χορήγηση δικαιωμάτων διανοητικής ιδιοκτησίας δεν μπορούν να υποκαταστήσουν τον ανθρώπινο έλεγχο που διενεργείται κατά περίπτωση προκειμένου να διασφαλίζεται η ποιότητα και η αμεροληψία των αποφάσεων·

40. επισημαίνει τη σχέση μεταξύ των εγκλημάτων ΔΙ και του οργανωμένου και σοβαρού διεθνούς εγκλήματος· χαιρετίζει, ως εκ τούτου, την απόφαση του Συμβουλίου να επαναφέρει τις παραβιάσεις της διανοητικής ιδιοκτησίας στον κατάλογο των εγκλημάτων των οποίων η καταπολέμηση αποτελεί προτεραιότητα για την ΕΕ, στο πλαίσιο της Ευρωπαϊκής Πολυκλαδικής Πλατφόρμας κατά των Εγκληματικών Απειλών (EMPACT) για τον προσεχή κύκλο 2022-2025, και ζητεί από το Συμβούλιο να τις διατηρήσει στον εν λόγω κατάλογο και να ενισχύσει τη διασυνοριακή συνεργασία μεταξύ των εθνικών αρχών, του EUIPO, του Οργανισμού της ΕΕ για τη Ευρωπόλ, του Οργανισμού της ΕΕ για τη Συνεργασία στον Τομέα της Ποινικής Δικαιοσύνης (Eurojust) και της Ευρωπαϊκής Υπηρεσίας Καταπολέμησης της Απάτης (OLAF)·

41. εκφράζει την ικανοποίησή του για το γεγονός ότι η Επιτροπή προτίθεται να καταρτίσει μια εργαλειοθήκη της ΕΕ κατά της παραποίησης/απομίμησης προκειμένου να βελτιωθεί η συνεργασία μεταξύ των κατόχων δικαιωμάτων, των δημόσιων αρχών, των αρχών επιβολής του νόμου σε εθνικό και ενωσιακό επίπεδο, καθώς και των ενδιάμεσων φορέων, με την περαιτέρω αποσαφήνιση των ρόλων και των αρμοδιοτήτων, για να διευκολυνθεί η αποτελεσματική ανταλλαγή πληροφοριών και δεδομένων μεταξύ των βασικών παραγόντων, να προαχθεί η χρήση νέων εργαλείων και να αντιμετωπιστούν οι δραστηριότητες παραποίησης/απομίμησης· καλεί την Επιτροπή να λάβει συγκεκριμένα μέτρα για την παρακολούθηση των εκ προθέσεως παραβιάσεων των ΔΔΙ, μεταξύ άλλων όταν η παραβίαση χρησιμοποιείται κακόπιστα ως εσκεμμένη εμπορική στρατηγική, και να ασκήσει πίεση για μεγαλύτερο έλεγχο και διασυνοριακή συνεργασία μεταξύ των τελωνειακών υπηρεσιών στο πλαίσιο της καταπολέμησης της εισαγωγής προϊόντων παραποίησης/απομίμησης· καλεί την Επιτροπή να εξετάσει το ενδεχόμενο δημιουργίας παρόμοιας εργαλειοθήκης της ΕΕ για την καταπολέμηση άλλων παραβιάσεων των ΔΔΙ·

42. τονίζει ότι θα ήταν επίσης αναγκαία η διαρκής εκπαίδευση στα σχολεία σχετικά με τη ΔΙ, την παραποίηση και την πειρατεία, προκειμένου να μειωθεί η προθυμία για κατανάλωση αγαθών και υπηρεσιών που παραβιάζουν τα ΔΔΙ· καλεί, ως εκ τούτου, τα κράτη μέλη να συνεργαστούν με το EUIPO προκειμένου να δρομολογήσουν εκστρατείες ευαισθητοποίησης, μεταξύ άλλων και στον τομέα της εκτύπωσης 3D· υπενθυμίζει ότι η τεχνολογία εκτύπωσης 3D ενδέχεται να εγείρει συγκεκριμένες νομικές ανησυχίες σχετικά με όλους τους τομείς του δικαίου ΔΙ, όπως τα δικαιώματα πνευματικής ιδιοκτησίας, τα διπλώματα ευρεσιτεχνίας, τα σχέδια και υποδείγματα, τα τρισδιάστατα εμπορικά σήματα και οι γεωγραφικές ενδείξεις·

43. καλεί την Επιτροπή να συνεχίσει να προστατεύει τα ΔΔΙ και να προωθεί την επιβολή σε τρίτες χώρες, μεταξύ άλλων μέσω της αύξησης της χρηματοδότησης για στοχευμένα προγράμματα τεχνικής συνεργασίας της ΕΕ και την ανάπτυξη ικανοτήτων, όπως τα τρία τρέχοντα βασικά προγράμματα συνεργασίας για τη ΔΙ με την Κίνα, τη Νοτιοανατολική Ασία και τη Λατινική Αμερική και την κοινή εταιρική σχέση με την αφρικανική ήπειρο, για να προαχθεί η βελτίωση της παραγωγής και διαχείρισης της ΔΙ, καθώς και μέσω της στήριξης καθεστώτων ΔΙ που ενισχύουν την τοπική γεωργική ανάπτυξη· ενθαρρύνει, στο πλαίσιο αυτό, την Επιτροπή, με βάση την εμπειρία της ΕΕ, να συνδράμει τους υπεύθυνους χάραξης πολιτικής και τις αρχές επιβολής του νόμου και να τους παράσχει γνώσεις και κατευθυντήριες γραμμές ώστε να βελτιωθεί η ικανότητά τους στην αντιμετώπιση των παραβιάσεων των ΔΔΙ, να προωθήσει εφικτές λύσεις, οι οποίες θα μπορούσαν να μειώσουν σημαντικά το κόστος και να απλουστεύσουν τις διαδικασίες για την απόκτηση, διατήρηση και επιβολή της προστασίας των ΔΔΙ, καθώς και να ενημερώσει τους κατόχους δικαιωμάτων σχετικά με το μεταβαλλόμενο τοπίο των παραβιάσεων και την προμήθεια εμπορευμάτων παραποίησης/απομίμησης·

Νέες προκλήσεις για τη χάραξη πολιτικής για τη ΔΙ

44. επισημαίνει ότι η προστασία της ΔΙ που σχετίζεται με τις τεχνολογίες ΤΝ είναι σημαντική και πρέπει να λαμβάνεται υπόψη, καθώς και ότι, παρόλο που οι ισχύοντες κανόνες για την προστασία των εφευρέσεων που εφαρμόζονται σε υπολογιστή μέσω διπλωμάτων ευρεσιτεχνίας μπορεί να καλύπτουν τις τεχνολογίες ΤΝ, χρειάζονται σαφή κριτήρια για την προστασία των εφευρέσεων που δημιουργούνται με τη βοήθεια τεχνολογιών ΤΝ· ζητεί, ως εκ τούτου, από την Επιτροπή, σε συνεργασία με το ΕΓΔΕ και το EUIPO, να παράσχει ασφάλεια δικαίου για το θέμα αυτό και να παρακολουθεί στενά το ζήτημα σε διεθνές επίπεδο στον ΠΟΔΙ·

45. ενθαρρύνει τα κράτη μέλη να μεταφέρουν στο εθνικό τους δίκαιο τις διατάξεις της οδηγίας για τα δικαιώματα πνευματικής ιδιοκτησίας χωρίς καθυστέρηση και κατά τρόπο που να αντικατοπτρίζει τη συμφωνία που επιτεύχθηκε από τους συννομοθέτες για τη βελτίωση της προστασίας που παρέχει και να επιτρέψουν εξαιρέσεις όπως η πρόσβαση στην εκπαίδευση μέσω διαδικτύου και την ψηφιοποιημένη πολιτισμική κληρονομιά· καλεί την Επιτροπή να παρακολουθεί τις συμβάσεις εξαγοράς, προκειμένου να διασφαλίζεται η δίκαιη αμοιβή των δημιουργών με βάση τα δικαιώματα πνευματικής ιδιοκτησίας ή τα δικαιώματα δημιουργού· υπογραμμίζει ότι η έλλειψη εναρμόνισης των κανόνων σχετικά με την πατρότητα και την ιδιοκτησία των δικαιωμάτων πνευματικής ιδιοκτησίας μπορεί να οδηγήσει σε αποκλίνουσες εθνικές λύσεις για έργα που υποστηρίζονται από ΤΝ·

46. υπογραμμίζει ότι, παρά το υψηλό επίπεδο εναρμόνισης των δικαιωμάτων διανοητικής ιδιοκτησίας σε ολόκληρη την Ευρώπη, εξακολουθεί να υπάρχει έλλειψη αποτελεσματικής διασυνοριακής επιβολής των δικαιωμάτων αυτών στην ΕΕ·

47. εκφράζει την ικανοποίησή του για την ανακοίνωση της Επιτροπής ότι θα επανεξετάσει την οδηγία για τις βάσεις δεδομένων προκειμένου να διευκολύνει την πρόσβαση στα δεδομένα και τη χρήση τους, ενώ παράλληλα θα διασφαλίζονται τα νόμιμα συμφέροντα· επισημαίνει ότι οι περιττοί φραγμοί εξακολουθούν να παρεμποδίζουν την έρευνα και ότι συνεκτικοί χώροι δεδομένων πρέπει να αναπτυχθούν περαιτέρω, προκειμένου να δοθεί η δυνατότητα στους ερευνητές να βρίσκουν επιστημονικές λύσεις, μεταξύ άλλων υπό εξαιρετικούς χρονικούς περιορισμούς· τονίζει, στο πλαίσιο αυτό, τον ρόλο των περιορισμών και των εξαιρέσεων στα αποκλειστικά δικαιώματα·

48. εκφράζει τη δυσαρέσκειά του για το γεγονός ότι η μελέτη της Επιτροπής του 2016 σχετικά με τις εταιρείες επιβολής διπλωμάτων ευρεσιτεχνίας (ΕΕΔΕ) στην Ευρώπη ( 20 ) δεν έδωσε σαφή απάντηση στο ερώτημα κατά πόσον τα επιχειρηματικά μοντέλα ορισμένων (ΕΕΔΕ), τα οποία συνίστανται στην απόκτηση διπλωμάτων ευρεσιτεχνίας από τρίτους και επιδιώκουν να παράγουν έσοδα με το να τα επιβάλλουν σε φερόμενους ως παραβάτες κάνοντας κατάχρηση των ασυμμετριών στις διαδικασίες, εκμεταλλεύονται τα κενά της ισχύουσας νομοθεσίας και, συνεπώς, αποτελούν πρόβλημα που πρέπει να αντιμετωπιστεί· ενθαρρύνει την Επιτροπή να συνεχίσει να παρακολουθεί το ζήτημα αυτό και να διεξαγάγει αντίστοιχη εμπεριστατωμένη μελέτη·

49. χαιρετίζει τις προσπάθειες όλων των κρατών μελών να διασφαλίσουν ότι τα δικαστήρια λαμβάνουν υπόψη την αρχή της αναλογικότητας κατά την εκδίκαση αγωγών παραλείψεως·

50. σημειώνει ότι η προστασία των ΔΔΙ είναι καίριας σημασίας για την κινητροδότηση της έρευνας και της παραγωγής καινοτόμων προϊόντων και διαδικασιών, συμπεριλαμβανομένων νέων φαρμάκων, αλλά είναι πεπεισμένο ότι για την καταπολέμηση των παγκόσμιων καταστάσεων έκτακτης ανάγκης στον τομέα της υγείας, την αντιμετώπιση της προσβασιμότητας σε ορισμένα ιατρικά προϊόντα και τη δυνατότητα παρεμβάσεων διάσωσης προς το δημόσιο συμφέρον είναι σημαντική η εθελοντική συγκέντρωση διπλωμάτων ευρεσιτεχνίας, η υποχρεωτική δότηση και οι δυνατότητες ευελιξίας που προβλέπονται στη συμφωνία TRIPS του ΠΟΕ· καλεί, επομένως, την Επιτροπή να αναλύσει και να διερευνήσει πιθανές επιλογές, προκειμένου να διασφαλιστεί η αποτελεσματικότητα και να βελτιωθεί ο συντονισμός της υποχρεωτικής αδειοδότησης στην ΕΕ, λαμβάνοντας υπόψη τις περιπτώσεις στις οποίες έχει χρησιμοποιηθεί στην Ένωση, τους λόγους για τη χρήση της εν λόγω διαδικασίας, τους όρους υπό τους οποίους χορηγήθηκαν οι άδειες, τις οικονομικές συνέπειές τους και το κατά πόσον επιτεύχθηκε το επιθυμητό αποτέλεσμα·

51. τονίζει ότι η δικαιότερη κατανομή των εμβολίων σε όλο τον κόσμο είναι απαραίτητη για την αποτελεσματική καταπολέμηση της διασποράς του ιού COVID-19 και των μεταλλάξεών του· τονίζει επίσης την ανάγκη να υποστηριχθεί η παγκόσμια πρόσβαση στα σχετικά εμβόλια· σημειώνει ότι η έλλειψη πρόσβασης σε οικονομικά προσιτά εμβόλια εξακολουθεί να αποτελεί μείζονα πρόκληση για τις αναπτυσσόμενες χώρες· στηρίζει επομένως την Επιτροπή και τα κράτη μέλη στις προσπάθειές τους να παρακινήσουν τρίτες χώρες να άρουν τις ισχύουσες απαγορεύσεις εξαγωγών και να εντείνουν τη δωρεά εμβολίων· καλεί την Επιτροπή και τα κράτη μέλη να εντείνουν περαιτέρω τις προσπάθειές τους για τη στήριξη της μεταφοράς τεχνολογίας και της εθελοντικής αδειοδότησης ΔΔΙ, ώστε να ενισχυθεί η παγκόσμια πρόσβαση σε οικονομικώς προσιτά φαρμακευτικά προϊόντα για την αντιμετώπιση της COVID-19, να εξαλειφθούν οι περιορισμοί στην παγκόσμια παραγωγή και τις ελλείψεις εφοδιασμού και να αντιμετωπιστούν έτσι οι ενδημικές ή πανδημικές λοιμώδεις νόσοι στον παγκόσμιο πληθυσμό·

52. εκφράζει την ικανοποίησή του για το γεγονός ότι οι λιγότερο ανεπτυγμένες χώρες απολαύουν ήδη παρεκκλίσεως, η οποία εκχωρήθηκε με ισχύ έως την 1 Ιανουαρίου 2033, όσον αφορά την εφαρμογή των διατάξεων της συμφωνίας TRIPS για τα φαρμακευτικά προϊόντα· απευθύνει επομένως έκκληση στην Επιτροπή να τηρήσει, σε συνεργασία με τον ΠΟΕ, τη δέσμευσή της για συμμετοχή σε ενεργές και εποικοδομητικές διαπραγματεύσεις βάσει κειμένου σε επίπεδο ΠΟΕ, προκειμένου να εργαστεί για την παροχή κινήτρων και τη στήριξη της αύξησης της παραγωγικής ικανότητας για εμβόλια στις αναπτυσσόμενες χώρες και να παράσχει κίνητρα για εθελοντική και γρήγορη διάθεση ΔΔΙ σε καιρούς κρίσης καθώς και εθελοντικές συμφωνίες αδειοδότησης, αλλά και να ξεκινήσει διάλογο σχετικά με τα υφιστάμενα εμπόδια στην εθελοντική αδειοδότηση και τον τρόπο αντιμετώπισής τους·

53. προτείνει να θεσπιστεί ένας συντονιστής σε θέματα ΔΙ σε ευρωπαϊκό επίπεδο, προκειμένου να διασφαλιστεί μια ολιστική και συντονισμένη προσέγγιση της πολιτικής της ΕΕ για τη ΔΙ και να ενισχυθεί η συνεργασία μεταξύ των διαφόρων εθνικών αρχών ΔΙ, των Γενικών Διευθύνσεων της Επιτροπής και άλλων φορέων που είναι αρμόδιοι για τα ΔΔΙ, όπως το ΕΓΔΕ, το EUIP, ο ΠΟΔΙ και άλλοι σχετικοί παράγοντες· ο συντονιστής ΔΙ θα μπορούσε να προωθήσει περαιτέρω την καταπολέμηση των παραβιάσεων των ΔΔΙ στο υψηλότερο δυνατό πολιτικό επίπεδο και να αναλάβει άλλα καθήκοντα σχετικά με τα ΔΔΙ, εάν είναι αναγκαίο·

54. υποστηρίζει την ιδέα ότι η προώθηση μιας καλύτερης διαχείρισης της ΔΙ στην κοινότητα έρευνας και καινοτομίας είναι απαραίτητη προκειμένου να υλοποιηθεί η άριστη έρευνα της Ευρώπης σε καινοτομία που θα είναι επωφελής για τους πολίτες και τις επιχειρήσεις της· τονίζει ότι, στο πλαίσιο αυτό, η δημόσια χρηματοδοτούμενη ΔΙ πρέπει να χρησιμοποιείται με δίκαιο και αποτελεσματικό τρόπο και ότι τα αποτελέσματα που επιτυγχάνονται με κονδύλια της ΕΕ θα πρέπει να χρησιμοποιούνται για τη βελτίωση της οικονομίας της ΕΕ για όλους·

55. υπενθυμίζει ότι οι κλάδοι που συνδέονται άμεσα με τα ΔΔΙ ασκούν το μεγαλύτερο μέρος των εμπορικών δραστηριοτήτων της ΕΕ και ότι είναι επίσης καίρια η προστασία και η επιβολή των ΔΔΙ σε τρίτες χώρες· χαιρετίζει τη δέσμευση της Επιτροπής να επιδιώξει ενισχυμένη προστασία της ΔΙ στις μελλοντικές συμφωνίες ελεύθερων συναλλαγών· ζητεί από την Επιτροπή να ζητήσει να εξεταστεί η επιβολή των ΔΔΙ από τον Παγκόσμιο Οργανισμό Εμπορίου (ΠΟΕ) και τον Παγκόσμιο Οργανισμό Διανοητικής Ιδιοκτησίας (ΠΟΔΙ)·

56. υπενθυμίζει ότι μία από τις κύριες προκλήσεις για τις αναπτυσσόμενες χώρες είναι η άνοδός τους στην παγκόσμια κλίμακα αξίας μέσω της οικονομικής διαφοροποίησης, γεγονός που απαιτεί δίκαιους και φιλοαναπτυξιακούς κανόνες παγκόσμιου εμπορίου·

57. ενθαρρύνει τις αναπτυσσόμενες χώρες να ενισχύσουν τις περιφερειακές αλυσίδες αξίας και το ενδοπεριφερειακό εμπόριο και τις επενδύσεις στην υγεία και σε συναφείς τομείς, ιδίως μέσω συλλογικών προσπαθειών Ε&Α στον τομέα της ιατρικής έρευνας και της περιφερειακής συγκέντρωσης πόρων· σημειώνει με ανησυχία ότι, σύμφωνα με στοιχεία της Global Trade Alert, από την αρχή του 2020 έως τις 21 Μαρτίου 2020, 54 κυβερνήσεις είχαν θεσπίσει περιορισμούς στις εξαγωγές καίριου ιατρικού υλικού· τονίζει ότι τα περιφερειακά εμπορικά σύμφωνα θα πρέπει να χρησιμοποιούνται για να αποτρέπουν περιορισμούς στις εξαγωγές προϊόντων καίριας σημασίας σε περιόδους παγκόσμιων και περιφερειακών ελλείψεων, όπως στην περίπτωση της συνεχιζόμενης πανδημίας·

o

o o

58. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και την Επιτροπή.

(1) ΕΕ C 175 της 20.6.2013, σ. 1.

(2) ΕΕ L 271 της 24.10.2019.

(3) ΕΕ L 57 της 18.2.2021, σ. 17.

(4) ΕΕ L 153 της 11.6.2019, σ. 1.

(5) ΕΕ L 130 της 17.5.2019, σ. 92.

(6) ΕΕ L 136 της 30.4.2004, σ. 34.

(7) ΕΕ L 157 της 30.4.2004, σ. 45.

(8) ΕΕ L 289 της 28.10.1998, σ. 28.

(9) ΕΕ L 3 της 5.1.2002, σ. 1.

(10) ΕΕ C 407 της 4.11.2016, σ. 25.

(11) ΕΕ C 404 της 6.10.2021, σ. 129.

(12) Κείμενα που εγκρίθηκαν, P9_TA(2021)0236.

(13) ΕΕ C 349 της 17.10.2017, σ. 2.

(14) ΕΕ C 371 της 15.9.2021, σ. 102.

(15) EPO-EUIPO, IPR-intensive industries and economic performances in the EU: Industry-level analysis report, τρίτη έκδοση, Σεπτέμβριος 2019.

(16) ΕΕ L 57 της 18.2.2021, σ. 17.

(17) Κοινό Κέντρο Ερευνών της Ευρωπαϊκής Επιτροπής, Pilot study for Essentiality Assessment of Standard Essential Patents (Πιλοτική μελέτη σχετικά με την αξιολόγηση του βασικού χαρακτήρα των ουσιωδών για τη λειτουργία τεχνικού προτύπου διπλωμάτων ευρεσιτεχνίας), 2020.

(18) Κανονισμός (ΕΕ) αριθ. 1257/2012 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2012, για τη θέσπιση ενισχυμένης συνεργασίας στον τομέα της δημιουργίας ενιαίου καθεστώτος προστασίας των ευρεσιτεχνιών (ΕΕ L 361 της 31.12.2012, σ. 1).

(19) EUIPO, 2020 Status Report on IPR infringement,: average annual figures (Έκθεση κατάστασης για το 2020 σχετικά με τις παραβιάσεις ΔΔΙ: μέσοι ετήσιοι όροι), 2013-2017.

(20) Κοινό Κέντρο Ερευνών της Ευρωπαϊκής Επιτροπής, Patent Assertion Entities in Europe: Their impact on innovation and knowledge transfer in ICT markets (Εταιρείες επιβολής διπλωμάτων ευρεσιτεχνίας στην Ευρώπη: ο αντίκτυπός τους στην καινοτομία και τη μεταφορά γνώσης στις αγορές ΤΠΕ), 2016.